TV 2: Erna Solberg reiser hjem fra Island for å forsøke å løse bompengekrisen
Etter det TV 2 erfarer ønsker statsministeren en snarlig løsning på konflikten. Statssekretær Rune Alstadsæter bekrefter overfor VG at statsministeren reiser hjem. – Jeg kan bekrefte at vi drar hjem. Møteprogrammet var ferdig i ettermiddag, og vi dro hjem litt tidligere enn planlagt, skriver han i en SMS til VG. Solberg har tirsdag deltatt på et møte i Reykjavik sammen med de øvrige lederne i Norden. Ifølge TV 2 var planen at Solberg i kveld skulle spise middag sammen med de andre nordiske lederne og deres ektefeller. les ogsåBompengespørsmålet har virket svært fastlåst de siste dagene. Søndag gikk Frp-ledelsen ut med at partiet hadde kommet til en enighet om en skisse til løsning, men kort tid etter ble det klart at Venstre ikke stilte seg bak skissen. Siv Jensen har også vært klar på at Frp ikke er interessert i å forhandle mer om løsning. – Vi er ferdig forhandlet, sa Jensen til VG mandag kveld. Les også: Dette skal være skissen Frp ble enige om Tidligere tirsdag avviste Venstre-leder Trine Skei Grande at bompengeskissen er ferdig forhandlet. – Dette løses med at vi setter oss ned og går inn og diskuterer gode løsninger uten absolutter, og at vi er villig til å diskutere gode løsninger. Jeg mener det er mulig både å nå Frp sine krav om å få ned bompengetrykket, og samtidig få til gode løsninger som får ned biltrafikken og gir gode kollektivløsninger for folk, sa Grande til VG. KrF-topp Hans Fredrik Grøvan forteller at heller ikke de har sagt ja til en bompengeskisse. – Nei, vi har ikke blitt presentert en fremforhandlet skisse eller et forslag som vi har tatt stilling til. Vi forventer at forhandlingene fortsetter, sa han til VG. Statsminister Erna Solberg har de siste dagene uttalt at Høyre går for skissen , hvis alle partiene er enige.Tidiligere tirsdag gikk flere lokale partitopper i både KrF og Venstre ut i VG og kritiserte hvordan Frp har håndtert bompengestriden. «Sleipt», «uryddig» og «illojalt» var blant ordene som ble brukt. I en artikkel Frp har lagt ut på sine nettsider senere tirsdag partileder Jensen et kraftig oppgjør med kritikken fremmet i VG. – Jeg reagerer kraftig på påstander om at Frp har vært illojale og ikke er til å stole på. Det er ikke Frp som har hatt problemer med å bestemme seg i bompengesaken, sier hun. Hun forklarer også bakgrunnen for at partiet kalte inn til det ekstraordinære landsstyremøtet søndag med at forhandlingene hadde «kommet til veis ende», ifølge partilederen. Hun kaller skissen «et endelig resultat som partiene skulle ta stilling til». – Frp har forholdt seg 100 prosent lojal til prosessene mellom regjeringspartiene, hevder hun.
Statsminister Erna Solberg (H) har dratt hjem fra Island tidligere enn planlagt. Ifølge TV 2 for å løse bompengekonflikten i regjeringen.